Beukman en ander hooggeplaastes in die OKD het Thato Mokoka (16) se gesin gister besoek om hulle oor die vordering van die direktoraat se ondersoek in te lig.
Mnr. Moses Dlamini, OKD-woordvoerder, het gesê Thato is met ’n R5-geweer in die kop, rug en maag geskiet terwyl hy buite op die grond gelê het.
Die polisie is na die huis, want hulle het inligting gehad dat Thato in besit van ’n vuurwapen was en moontlik deel was van ’n bende wat skoolkinders in die gebied getreiter het.
“Ons het ’n versoek van die minister van polisie gekry om dié ondersoek ’n prioriteit te maak,” het Beukman gesê.
Die OKD het die saak die laaste paar dae deeglik ondersoek, maar die volle ondersoek sal eers oor ’n paar weke afgehandel wees, het hy gesê.
“Ons sal Maandag ’n aanbeveling oor die tug-aspek van die saak aan die provin­siale kommissaris doen.”
Adv. Siphokazi Moleshe, die OKD se Gautengse hoof, het gesê hulle probeer nog vasstel of die polisie ’n lasbrief gehad het om Thato se hut te deursoek.
’n Gedenkdiens word môreoggend in sy ouma se huis gehou, waarna hy in die Roodepoort-begraafplaas begrawe sal word.